Warner mor oor terugkeer ná besering | Netwerk24
03 Maart 2021 10:30
David Warner meen hy het te vinnig na die sport teruggekeer. Foto: Getty Images
Warner (34), 'n aanvangskolwer, het in Januarie in die laaste twee toetse in die reeks van vier teen Indië teruggekeer.
Sy bydrae in sy vier kolfbeurte in daardie twee toetse was maar gering. Hy kon slegs tellings van 5, 13, 1 en 48 aanteken.
Indië het die reeks in Australië met 2-1 gewen.
Warner Woensdag aan verslaggewers gesê sy terugkeer was 'n effense terugslag, en dat hy agterna beskou dit waarskynlik nie moes gedoen het nie.
Hy sal Donderdag tot mededingende krieket terugkeer wanneer hy vir Nieu-Suid-Wallis in 'n eendagwedstryd teen Suid-Australië in Adelaide speel.
Warner, wat in al drie formate vir die Aussies diens doen, het voorheen genoem dat hy straks een van die korter formate kan los om sy toetsloopbaan te verleng.
Maar Woensdag het hy herhaal dat dit sy hartsbegeerte is om in 2023 in die Wêreldbeker-toernooi in Indië in aksie te wees.
"Ons het 'n goeie geleentheid om in Indië te speel en te wen," het Warner, wat reeds twee keer in die Wêreldbeker in eendagkrieket in aksie was, gesê.
"Dit gaan waarskynlik vir 'n hele paar van ons in die kern van die span, wat ouderdom betref, die laaste geleentheid wees."
Die Aussies het 'n strawwe program vanjaar, met die reeks om die As wat ná die T20-Wêreldbeker-toernooi beslis gaan word. Dit gaan dus 'n uitdaging aan die afrigters stel om die spelers se werklading te bestuur. – Reuters